**Informatīvais ziņojums “Par Ministru kabineta 2014.gada 23.septembra sēdes protokola Nr.50 45.§ “Informatīvais ziņojums “Par iedzīvotāju ienākuma nodokļa ieskaitīšanas kārtības maiņu”” 5.punktā dotā uzdevuma izpildes gaitu”**

**Ievads**

Informatīvais ziņojums izstrādāts saskaņā ar Ministru kabineta 2014.gada 23.septembra sēdes protokola Nr.50 45.§ 5.punktā (turpmāk – MK sēdes protokols) doto uzdevumu Finanšu ministrijai (Valsts ieņēmumu dienestam) līdz 2015.gada 1.aprīlim sagatavot un iesniegt izskatīšanai Ministru kabinetā noteikumu projektu par Valsts ieņēmumu dienesta (turpmāk – VID) rīcībā esošās informācijas par iedzīvotāju ienākuma nodokļa maksājumiem sniegšanas apjomu un kārtību pašvaldībām, paredzot datu iegūšanas iespēju no Valsts ieņēmumu dienesta Web servisiem masveidā.

**I Pašreizējās situācijas raksturojums – Valsts ieņēmumu dienesta sniegtā informācija pašvaldībām to funkciju nodrošināšanai**

Šobrīd VID sniedz informāciju pašvaldībām, pamatojoties uz sadarbības līgumiem „Par informācijas sniegšanu tiešsaistes režīmā, izmantojot Valsts reģionālās attīstības aģentūras E-pakalpojumu infrastruktūru”, Ministru kabineta 2000.gada 14.novembra noteikumiem Nr.390 „Kārtība, kādā Valsts ieņēmumu dienests sniedz pašvaldībām informāciju par iedzīvotāju ienākuma nodokļa maksājumiem” un Ministru kabineta sēdes 2014.gada 23.septembra sēdes protokola Nr.50 45.§ 4.punktu.

Uz 2015.gada 1.martu VID ir noslēgti savstarpējās sadarbības līgumi par informācijas sniegšanu tiešsaistes režīmā, izmantojot Valsts reģionālās attīstības aģentūras E-pakalpojumu infrastruktūru, ar 97 pašvaldībām. VID nodrošina tā uzkrāto datu nodošanu informācijas sistēmai, kuru pašvaldība izmanto darbam ar no VID saņemtajiem datiem tiešsaistes režīmā, līgumos norādītajā kārtībā un apjomā, izmantojot Valsts informācijas sistēmas sistēmu savietotāju (turpmāk – VISS). Informācija tiek sniegta, lai pašvaldības varētu veikt normatīvajos aktos noteiktos pienākumus.

Uz doto brīdi nododamie dati pašvaldībām:

|  |  |  |  |  |
| --- | --- | --- | --- | --- |
|  | **Pamatojums** | **Nodošanas veids un intensitāte** | **Datu nodošanas kopa** | **Datu nodošanas apraksts** |
| **1.** | Sadarbības līgums „Par informācijas sniegšanu tiešsaistes režīmā, izmantojot Valsts reģionālās attīstības aģentūras E-pakalpojumu infrastruktūru” | VRAA VISS  Pēc pieprasījuma | Ienākumu serviss (fiziskas personas ienākumi) | Pēc personas koda un taksācijas gada ievadīšanas no VID tiešsaistē pašvaldības pieprasīti dati par fiziskās personas (vienas vai vairākām) ienākumiem norādītajā taksācijas gadā.  Atbilde no VID satur datus par fiziskās personas ienākumiem norādītajā taksācijas gadā. Ienākumi tiek sadalīti pa ienākuma gūšanas periodiem un ienākumu grupām (piem., darba alga vai neapliekamais ienākums). Ar 2015.gada 1.jūniju serviss tiks papildināts arī ar ienākuma izmaksātāja nodokļu maksātāja reģistrācijas kodu. |
| **2.** | Ministru kabineta 2000.gada 14.novembra noteikumu Nr.390 „Kārtība, kādā Valsts ieņēmumu dienests sniedz pašvaldībām informāciju par iedzīvotāju ienākuma nodokļa maksājumiem”  2.punkts | Pašvaldībām uz e-pastu Excel failā  1 x ceturksnī | VID par katrā ceturksnī ieturētajām un budžetā iemaksātajām nodokļa ieņēmumu summām, kas attiecas uz konkrētās pašvaldības budžetu, sagatavo apkopojumu par pašvaldības nodokļa ieņēmumiem. | Apkopojums tiek sagatavots, pamatojoties uz šādu informāciju:  - par darba devēju ieturētajām un budžetā iemaksātajām nodokļa summām atbilstoši to iesniegtajiem mēneša pārskatiem (ziņojumiem) par darba ņēmēju nodokļa maksājumiem taksācijas gadā;  - par ienākuma izmaksātāju ieturētajām un budžetā iemaksātajām nodokļa summām atbilstoši to iesniegtajiem pārskatiem;  - par fizisko personu — saimnieciskās darbības veicēju — ceturksnī budžetā iemaksātajām nodokļa avansa maksājumu summām;  - par fizisko personu — nodokļa maksātāju no sava individuālā uzņēmuma (arī zemnieka vai zvejnieka saimniecības) ienākuma — ceturksnī budžetā iemaksātajām nodokļa avansa maksājumu summām;  - par fizisko personu piemaksātajām un tām atmaksātajām nodokļa summām (pēc gada ienākumu deklarācijām) u.c. |
| **3.** | Ministru kabineta sēdes 23.09.2014 sēdes protokola Nr.50  45.§ 4.punkts | 1 x ceturksnī,  masveidā, bez pieprasījuma | Par iedzīvotāju ienākuma nodokļa summām  Par pašvaldību teritorijā reģistrēto juridisko personu aprēķinātajiem iedzīvotāju ienākuma nodokļa maksājumiem | Ar 2015.gada 1.janvāri pēc IIN īpašās iekasēšanas kārtības atcelšanas VID turpina nodrošināt Ventspils pilsētas domei un Rīgas domei ikmēneša informāciju par iedzīvotāju ienākuma nodokļa summām, kas faktiski ieturētas normatīvajos aktos noteiktajā kārtībā sadalījumā pa pašvaldību teritorijā deklarēto fizisko personu ienākumiem pa konkrētām pašvaldībām, un informāciju par pašvaldību teritorijā reģistrēto juridisko personu aprēķinātajiem iedzīvotāju ienākuma nodokļa maksājumiem un nodarbināto skaitu pie konkrēta darba devēja. |
| **4.** | Ministru kabineta sēdes 23.09.2014 sēdes protokols Nr.50 | 1 x ceturksnī, masveidā, bez pieprasījuma | par ieturētajām un budžetā iemaksātajām summām | Ar 2015.gada 1.janvāri pēc IIN īpašās iekasēšanas kārtības atcelšanas VID turpina nodrošināt Ventspils pilsētas domei un Rīgas domei informāciju par ieturētajām un budžetā iemaksātajām summām, kas attiecās uz konkrētas pašvaldību budžetu. |

**II Problēmas būtība**

MK sēdes protokols paredz nodrošināt VID rīcībā esošās informācijas par iedzīvotāju ienākuma nodokļa maksājumiem sniegšanu pašvaldībām, turklāt tas paredz, ka VID rīcībā esošie dati pašvaldībām ir nododami masveidā. Savukārt Ministru kabineta un Latvijas Pašvaldību savienības 2015.gada vienošanās un domstarpību protokols paredz izvērtēt pašvaldībām nododamo VID datu apjomu atbilstoši Fizisko personu datu aizsardzības likumam.

Latvijas Pašvaldību savienības viedoklis par VID rīcībā esošo datu nepieciešamību pašvaldībām

Latvijas Pašvaldību savienība (turpmāk – LPS) norāda, ka pašvaldībām ir nepieciešami VID rīcībā esošie fizisko personu dati (plašākā apjomā, nekā to paredz MK protokolā dotais uzdevums), lai nodrošinātu sabiedrības interešu ievērošanu vai realizētu pašvaldību funkcijas.

Latvijas Pašvaldību savienība norāda, ka likuma “Par pašvaldībām” 14.panta pirmās daļas 5.punkts paredz pašvaldībai tiesības, pildot savas funkcijas, saņemt informāciju no valsts iestādēm likumā noteiktajā kārtībā, proti, likumdevējs nav paredzējis ierobežot nododamo datu apjomu, bet paredzējis, ka datu nodošanai jābūt vienotā kārtībā. Latvijas Pašvaldību savienība š.g. 2.februāra vēstulē Ministru prezidentei norāda, ka pašvaldībām to funkciju veikšanai nepieciešami šādi VID rīcībā esošie dati:

* par personas ienākumiem, izmantojot Ziņojumus par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī (ienākumi pēc nodokļu nomaksas), Mantiskā stāvokļa deklarācijas, Iedzīvotāju ienākumu nodokļu deklarācijas, Mikrouzņēmuma nodokļa deklarācijas, Paziņojumus par fiziskām personām izmaksātām summām;
* par reģistrētajiem saimnieciskās darbības veicējiem;
* par personu ienākumiem no saimnieciskās vai profesionālās darbības (ienākumi pēc nodokļu nomaksas);
* par apgādājamām personām;
* par pašnodarbinātām personām;
* par Valsts amatpersonu deklarācijās norādītajiem uzkrājumiem, aizdevumiem;
* u.c. dati VID informācijas sistēmās.

Savukārt no LPS š.g. 19.janvāra vēstules pielikuma (skatīt pielikumā) VID un Finanšu ministrijai izriet, ka pašvaldībām nepieciešami VID rīcībā esošie dati par fiziskajām un juridiskajām personām ļoti plašā apjomā, un dati nepieciešami lielākās daļas pašvaldību funkciju veikšanai, tajā skaitā, komunālo pakalpojumu iedzīvotājiem organizēšanai, gādāšanai par savas administratīvās teritorijas labiekārtošanu, gādāšanai par iedzīvotāju izglītību utt.

Piemēram, jebkurai pašvaldībai, lai korekti izstrādātu sociālās jomas attīstības stratēģiskos virzienus, ir jāiegūst visi VID rīcībā esošie dati, kas raksturo visus pašvaldības iedzīvotājus.

Tāpat, piemēram, VID dati ir ļoti būtiski, lai pētītu un atbilstoši faktiskajiem cilvēku pārvietošanās paradumiem, darba vietu attīstībai organizētu atbilstošu sabiedriskā transporta plūsmu utt.

LPS norāda Valsts reģionālās attīstības aģentūras e-pakalpojums, ar kuru ir iespējams iegūt personu apliekamos un neapliekamos ienākumus, ir izveidots atbilstoši Ministru kabineta uzdevumam saistībā ar paplašinātajām pašvaldību tiesībām attiecībā uz nekustamā īpašuma nodokļu politikas izveidi un vienlaikus papildus uzlikto pienākumu pirms politikas izmaiņām, ņemt vērā virkni obligātu, kā arī brīvprātīgu kritēriju, kuru ievērošana vairākos gadījumos prasīs arī Valsts ieņēmumu dienesta rīcībā esošo datu analīzi par visiem attiecīgās pašvaldības teritorijā esošiem nekustamā īpašuma īpašniekiem, kā arī visiem attiecīgās pašvaldības teritorijā deklarētajiem iedzīvotājiem. LPS norāda, ka izveidoto servisu var izmantot arī sociālo dienestu darbā, tomēr tā kā tas netika veidots priekš sociālajiem dienestiem, tas sniedz tikai daļu no tās informācijas, kas sociālajā jomā ir nepieciešama. LPS informē, ka arī pārējie šobrīd eksistējošie datu ieguves servisi no Valsts ieņēmumu dienesta pēc būtības nav veidoti sociālo dienestu vajadzībām, bet ir izmantojami, lai arī nesniedz visu informāciju, kas sociālajā jomā ir nepieciešama no Valsts ieņēmumu dienesta.

Tāpat LPS atzīmē, ka likuma „Par pašvaldībām”43.1 pants pieprasa - izstrādājot saistošo noteikumu projektu, tam pievienot paskaidrojuma rakstu, kurā sniegts īss projekta satura izklāsts, projekta nepieciešamības pamatojums, informācija par plānoto projekta ietekmi uz pašvaldības budžetu, uzņēmējdarbības vidi pašvaldības teritorijā, administratīvajām procedūrām un konsultācijām ar privātpersonām. Savukārt likuma „Par pašvaldību budžetiem” 17. panta pirmā daļa pieprasa - Republikas pilsētas un novada budžeta projektam pievienojams paskaidrojuma raksts, kas ietver domes priekšsēdētāja ziņojumu, kurā sniegta informācija par attiecīgās republikas pilsētas vai novada ekonomisko un sociālo situāciju, pašvaldības uzdevumiem saimnieciskajam gadam, kuram plāno pašvaldības budžetu, un tam sekojošiem diviem saimnieciskajiem gadiem. Abu likuma normu patiesai ievērošanai un pēc iespējas precīzāku aprēķinu un novērtējumu veikšanai ir nepieciešami praktiski visi Valsts ieņēmumu dienesta rīcībā esošie dati.

Tieslietu ministrijas un Datu valsts inspekcijas vērtējums par fiziskas personas datu nodošanu citai institūcijai saistībā ar fizisko personu datu aizsardzības regulējumu

Saistībā ar fizisko personu datu aizsardzības aspektiem norādāms, ka fizisko personu pamattiesības un brīvības, it īpaši privātās dzīves neaizskaramību, attiecībā uz fiziskās personas datu apstrādi aizsargā Fizisko personu datu aizsardzības likums.

Minētās personas tiesības izriet no Latvijas Republikas Satversmes (turpmāk - Satversme) 96.panta, kas nosaka, ka ikvienai personai ir tiesības uz privātās dzīves, mājokļa un korespondences neaizskaramību. Savukārt Satversmes 116.pants nosaka, ka šīs tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību.

Jebkura personas datu apstrāde, kas tiek noteikta normatīvajos aktos un ko veic valsts vai pašvaldību iestādes, ir uzskatāma par iejaukšanos personas privātajā dzīvē, ko var ierobežot tikai likumā paredzētajos gadījumos, ievērojot Satversmes 116.pantā noteikto kārtību un kritērijus.

Arī Eiropas Cilvēktiesību un pamatbrīvību aizsardzības konvencijas 8.pants paredz ikvienam tiesības uz savas privātās dzīves neaizskaramību, tai skaitā tiesības uz personas datu aizsardzību. Savukārt, saskaņā ar minētās konvencijas 8.panta otro daļu, ierobežojumi attiecībā uz privātās dzīves neaizskaramību un personas datu aizsardzību var tikt noteikti vienīgi, ja tie ir paredzēti likumā un ir nepieciešami demokrātiskā sabiedrībā, lai aizstāvētu valsts drošības, sabiedriskās kārtības vai valsts labklājības intereses, lai nepieļautu nekārtības vai noziegumus, lai aizsargātu veselību vai morāli, vai lai aizstāvētu citu tiesības un brīvības.

Satversmes tiesa 2010. gada 18.februāra spriedumā lietā Nr.2009-74-01 norāda, ka Satversmē noteiktās pamattiesības var ierobežot, ja vien ierobežojums ir noteikts ar pienācīgā kārtā pieņemtu likumu, tam ir leģitīms mērķis, un tas ir samērīgs.

2011.gada 14.marta spriedumā lietā Nr.2010-51-01 Satversmes tiesa norāda, ka tiesību aktiem, kuros nosaka personas datu aizsardzības garantijas, ir jāatbilst datu aizsardzības jomas principiem. Tajos jāparedz skaidrs mērķis, kura dēļ informācija ir sniedzama, un jānosaka pēc iespējas nepārprotams šīs informācijas apstrādes nolūks, kā arī sniedzamās informācijas apjoms un veids.

Ņemot vērā visu iepriekš minēto, secināms, ka tikai likumdevējs (Saeima) ir tiesīgs noteikt ierobežojumu privātās dzīves neaizskaramībai. Tādējādi jebkurai datu apstrādei, ko veic valsts vai pašvaldības iestādes, likumā ir nosakāms datu apstrādes mērķis, apstrādājamo datu apjoms, glabāšanas termiņš, kā arī institūcijas, kurām būs tiesības apstrādāt personas datus.

Kā norādīja Tieslietu ministrija un Datu valsts inspekcija, jebkurai personas datu apstrādei ir jābūt noteiktam skaidram un nepārprotamam mērķim. Papildus tam datu apstrādei ir jābūt noteiktam tiesiskajam pamatam un jāatbilst personas datu apstrādes pamatprincipiem, kas ir noteikti Fizisko personu datu aizsardzības likuma 10.panta pirmajā daļā.

Tieslietu ministrija ir vērsusi uzmanību, ka LPS norādītais tiesiskais pamats apstrādāt personas datus pašvaldības iestādēm, proti, Fizisko personu datu aizsardzības likuma 7.panta 5.punkts (datu apstrāde nepieciešama, lai nodrošinātu sabiedrības interešu ievērošanu vai realizētu publiskās varas uzdevumus, kuru veikšanai personas dati ir nodoti pārzinim vai pārraidīti trešajai personai), ir pieļaujams situācijā, kad, pretstatot sabiedrības intereses pret personas tiesības uz privāto dzīvi, tiek secināts, ka sabiedrības interešu aizsardzība ir svarīgāka par personas privātās dzīves aizsardzību.

Ņemot vērā, ka normatīvajā regulējumā ir noteiktas tikai pašvaldības funkcijas, nevis personas datu apstrādes mērķi, Tieslietu ministrija norāda, ka nav skaidrs personas datu apstrādes mērķis VID esošo datu apstrādei, kā arī LPS tiesiskais pamats apstrādāt personas datus lielā apjomā. Turklāt, lai nodrošinātu pašvaldības funkciju izpildi, ne vienmēr ir nepieciešams apstrādāt personas datus. Pirms datu apstrādes uzsākšanas pārzinim (pašvaldības iestādei) ir nepieciešams izvērtēt, kāpēc ir nepieciešams apstrādāt personas datus, kā arī sniegt atbildi uz jautājumu, vai, neapstrādājot personas datus, pašvaldības iestāde var nodrošināt savas funkcijas. Ja pašvaldības iestāde, neiegūstot personas datus, bet iegūstot, piemēram, statistikas datus var nodrošināt funkciju izpildi, pašvaldības iestādei nav nepieciešams iegūt personas datus.

Secinājums

Izvērtējot LPS norādīto par pašvaldības nepieciešamību apstrādāt personas datus, Tieslietu ministrija vairākkārt ir vērsusi uzmanību, ka pašvaldības funkcija nav tas pats, kas datu apstrādes mērķis. Lai apstrādātu personas datus, ir nepieciešams noteikt skaidru, nepārprotamu datu apstrādes mērķi, kā arī datu apstrādei ir jābūt tiesiskajam pamatam.

No LPS norādītā secināms, ka pašvaldība vēlas apstrādāt liela apjoma datus, neizvērtējot datu apstrādes samērīgumu un nepieciešamību. Pārzinim pirms jebkuras datu apstrādes uzsākšanas ir nepieciešams izvērtēt, vai datu apstrādes veikšana ir nepieciešama, lai sasniegtu datu apstrādes mērķi un vai izvirzīto mērķi nevar sasniegt savādākā veidā. Proti, veidā, kas neaizskar personas tiesības uz privātumu.

Ņemot vērā fizisko personu datu aizsardzības regulējumu, Tieslietu ministrija ir norādījusi uz nepieciešamību izvērtēt datu apstrādes nepieciešamību pašvaldības iestādēs, nosakot konkrētus datu apstrādes mērķus, apstrādājamos datus, datu glabāšanas termiņus un iestādes, kurām ir tiesības apstrādāt personas datus. Tādējādi Tieslietu ministrija neatbalsta LPS izteikto vēlmi datu nodošanai pašvaldībām masveidā no VID reģistriem esošā tiesiskā regulējuma ietvaros (trūkst tiesiskā pamata un normatīvajos aktos noteikta datu apstrādes mērķa, datu veida un apjoma, kā arī likumā noteikta atbildības sadalījuma starp institūcijām fiziskas personas datu apstrādē).

VARAM identificētās problēmas attiecībā uz datu saņemšanu no valsts pārvaldes

Uz doto brīdi arī Vides aizsardzības un reģionālās attīstības ministrijā (turpmāk - VARAM) notiek aktīvs darbs risinājuma meklēšanai attiecībā uz iespējamību pašvaldībām saņemt datus no valsts pārvaldes. Tādējādi VARAM, izvērtējot pašvaldību vajadzības attiecībā uz datu apmaiņu ar valsts pārvaldi, šobrīd ir identificējis problēmas, kuras nepieciešams risināt, lai nodrošinātu Ministru kabineta un Latvijas Pašvaldību savienības 2012.gada un 2014.gada vienošanās un domstarpību protokola izpildi attiecībā uz datu saņemšanu, kā arī, lai veiktu pašvaldību pusē nepieciešamos pielāgojumus, kuri ir saistīti ar Pašvaldību vienotās informācijas sistēmas (turpmāk –PVIS) savietojamības funkcionalitātes attīstību, samazinot potenciālos riskus, piesaistot finansējumu no Eiropas Savienības struktūrfondu un Kohēzijas fonda 2014.-2020.gada plānošanas perioda darbības programmas. Identificētās problēmas:

1. Nepastāv vienots centralizēts sadarbības modelis informācijas un komunikāciju tehnoloģijas (turpmāk – IKT) projektu ietvarā darbam ar pašvaldībām.

2. Identificēta nepieciešamība pašvaldību funkciju nodrošināšanai veikt dažādu valsts institūciju datu kopu loģisku apstrādi, vienuviet izmantojot personificētus datus, nodrošinot tālāku iegūtā rezultāta nodošanu pašvaldībām anonimizētu datu veidā.

3. Pēc Eiropas Reģionālās attīstības fonda projektu realizācijas ir apgrūtinoši deleģēt uzturēšanas un ilgtspējas nodrošināšanas funkciju pašvaldībām attiecībā uz izstrādāto programmnodrošinājumu, kurš paredzēts pašvaldību funkciju nodrošināšanai.

4. Nepieciešams identificēt vienu potenciālu sadarbības partneri, kurš pārstāv visu pašvaldību intereses, IKT projektu realizācijai, kuram būtu pietiekoša informācijas tehnoloģiju (turpmāk – IT) kompetence, kā arī pietiekoša kompetence pašvaldību biznesa procesos.

Secinājums

Izvērtējot radušos situāciju VARAM veic pārrunas ar Latvijas Pašvaldību savienības ekspertiem, lai identificētu vienu konkrētu sadarbības partneri, kuram būtu pietiekoša IT kompetence, kā arī pietiekoša kompetence pašvaldību biznesa procesu pārvaldībā un plānošanā. VARAM uzskata, ka turpmāk pašvaldību funkciju attīstību saistībā ar IKT projektiem būtu lietderīgi uzticēt šādam vienam sadarbības partnerim. Līdz ar to nosakot šo sadarbības partneri kā finansējuma saņēmēju Eiropas Savienības struktūrfondu un Kohēzijas fonda 2014.-2020.gada plānošanas perioda darbības programmā attiecībā uz pašvaldību pusē nepieciešamajiem pielāgojumiem, kuri ir saistīti ar PVIS savietojamības funkcionalitātes attīstību. Līdz ar to tiks nodrošināts centralizēts sadarbības modelis IKT projektu ietvarā darbam ar pašvaldībām, kā arī tiks noteikts viens sadarbības partneris IKT projektiem, kuri saistīti ar pašvaldību biznesa procesu pārvaldīšanu. Projektu rezultātā pašvaldībām domātā programmnodrošinājuma uzturēšanas un ilgtspējas nodrošināšanas funkciju varētu veikt viens sadarbības partneris, atbilstoši normatīvajiem aktiem pieprasot šo funkciju veikšanai finansējumu no valsts budžeta.

Ilgtermiņā nepieciešams veikt attiecīgus grozījumus normatīvajos aktos, lai šim sadarbības partnerim būtu tiesības pašvaldību funkciju nodrošināšanai veikt dažādu valsts institūciju datu kopu loģisku apstrādi, izmantojot personificētus datus, nodrošinot tālāku iegūtā rezultāta nodošanu pašvaldībām anonimizētu datu veidā. Papildus nepieciešams veikt grozījumus normatīvajos aktos, lai sadarbības partnerim deleģētu funkciju pārstāvēt visu pašvaldību intereses attiecībā uz IKT projektiem, kuros tiek elektronizēti pašvaldību biznesa procesi. Ieviešot šādu risinājumu, pašvaldības nepieciešamajā apjomā saņemtu arī VID rīcībā esošos datus

Par VID rīcībā esošo datu nepieciešamību pašvaldībai Finanšu ministrija un VID vairākkārt ir organizējuši sanāksmes ar LPS, tāpat ir notikusi arī sanāksmē, kurā piedalījās gan LPS, gan VARAM, gan Tieslietu ministrija, gan Datu valsts inspekcija.

Ņemot vērā Tieslietu ministrijas un Datu valsts inspekcijas norādīto, kā arī VARAM paralēli veiktā darbības risinājuma meklēšanai, konstatēts, ka MK protokolā dotais uzdevums minētajā veidā nav izpildāms. Bez grozījumu veikšanas likumā “Par pašvaldībām” nav iespējams nodod pašvaldībām VID rīcībā esošos datus par fiziskām personām, kuri pašvaldībām nepieciešami, kā norāda LPS, to funkciju veikšanai, nedz masveidā, nedz pēc pieprasījuma.

**IV Risinājumi**

VID, tiekoties ar LPS pārstāvjiem š.g. 11.martā, jau konstatēja, atbilstoši šobrīd spēkā esošajam regulējumam, neveicot grozījumus normatīvajos aktos, ir iespējams vēl nodot papildu datus pašvaldībām, kas attiecas uz tās administratīvo teritoriju:

* informāciju par saimnieciskās darbības veicējiem;
* informāciju par VID reģistrētajām juridiskajām personām;
* struktūrvienību datus;
* parādnieku datus;
* fiziskas personas darba attiecību statusu;
* papildināta informācija ar izmaksātāja reģistrācijas Nr. par fiziskas personas ienākumiem;
* statistikas datu nodošanu pēc masveida pieprasījuma.

Tādējādi, ņemot vērā minēto, konstatēts, ka ir nepieciešami grozījumi MK protokolā, nosakot, ka VID sadarbībā ar pašvaldībām izvērtē, kādu VID rīcībā esošo informāciju ir iespējams vēl papildus sniegt pašvaldībām, ievērojot Fizisko personu datu aizsardzības likumā noteikto, un nepieciešamības gadījumā precizē noslēgtos savstarpējos sadarbības līgumus.

Ņemot vērā VARAM piedāvāto risinājumu datu saņemšanai no valsts pārvaldes, nepieciešams noteikt uzdevumu - VARAM sadarbībā ar LPS izvērtēt iespēju realizēt centralizētu sadarbības modeli informācijas un komunikāciju tehnoloģijas projektu ietvarā darbam ar pašvaldībām, identificējot vienu potenciālu sadarbības partneri, kurš pārstāv visu pašvaldību intereses informācijas un komunikāciju tehnoloģijas projektu realizācijai, kuram būtu pietiekoša informācijas tehnoloģiju kompetence, kā arī pietiekoša kompetence pašvaldību biznesa procesos. Nepieciešamības gadījumā VARAM līdz 2016.gada 1.martam iesniegt noteiktā kārtībā Ministru kabinetā atbilstošus grozījumus normatīvajos aktos.

Finanšu ministrs J.Reirs

27.03.2015 14:53

2732

Ingūna Runča

Finanšu ministrijas Nodokļu administrēšanas un

grāmatvedības politikas departamenta

Nodokļu administrēšanas politikas nodaļas vadītāja vietniece

Tālr. 67095645

[inguna.runca@fm.gov.lv](mailto:inguna.runca@fm.gov.lv)